Wenke om vir jou troudag te spaar - Jou Geld | Solidariteit WêreldJou Geld | Solidariteit Wêreld
Wenke om vir jou troudag te spaar
Om te trou is ’n opwindende stap vir ’n nuwe lewe saam, maar wanneer die beplanning begin, kan die koste om jou groot dag spesiaal te maak, skrikwekkend wees. Die huur van die lokaal, die koek, die trourok en die fotograaf kan die koste van jou troue laat opskiet en die gebruik van krediet onvermydelik maak.
Die gemiddelde koste van ’n troue in Suid-Afrika is tans tussen R70 000 en R80 000 vir 80 tot 100 mense en kan maklik tot R200 000 opskiet, volgens professionele huweliksbeplanners.
“Die koste verbonde aan die beplanning van ‘n troue kan baie stres veroorsaak. Dit kan onnodige frustrasie meebring en veroorsaak dat paartjies onnodige skuld aangaan. Met die regte spaarplan en ‘n paar kostebesparingswenke kan jy egter verseker dat jou groot dag onvergeetlik is sonder dat dit nodig is om vroeg in jou huwelik ’n skuldlas te moet afbetaal,” sê Lezanne Human, HUB van FNB Spaar, Beleggings en Fidusiêr.
Wenke om vir jou groot dag te spaar:
Maak ’n lysie van alle uitgawes
Maak ’n lysie van die noodsaaklike items vir jou troue. Maak seker dat jy alles insluit – lobola, lokaal, troudrag, kos, koek, motor, fotograaf en blomme. Dit sal vir jou ’n duidelike prentjie van jou totale koste gee en kan ook jou spaarplan beïnvloed.
Open ’n spaar- of beleggingsrekening Noudat jy weet hoeveel jy sal moet spaar, kan jy ’n spaar- of beleggingsrekening spesifiek vir jou groot dag open. Banke het verskeie kontantspaar- en beleggingsrekeninge wat geskik is om vir ’n spesiale okkasie te spaar. Rentekoerse is tans ook hoog, en die opbrengs op die kapitaalbedrag neem toe, terwyl daardie opbrengs, as jy dit saam met die kapitaal herbelê, danksy saamgestelde rente aansienlik toeneem.
Verminder koste en doen dit self
Maak dit prettig en doen dit self. Maak self jou uitnodigings en koop of skep versierings vir die lokaal as dit doenlik is. Kry ’n familielid of vriend om die troukoek te bak – dit kan heelwat geld bespaar. Daar is talle webwerwe waar jy uitstekende selfdoenidees vir troues kan kry.
Kies jou troudatum
Die huur van die lokaal is gewoonlik die grootste koste-item en dit sal aansienlik hoër wees as jy op ’n Vrydag of Saterdag wil trou. As jy op ’n weekdag of Sondag trou, kan jou lokaalhuur tot 50% minder wees.
Wanneer jy moet besluit watter verskaffers om te gebruik, moenie sommer die eerste een gebruik wat jy kry nie. Gebruik tyd om navorsing te doen, kry kwotasies van verskeie verskaffers wat dieselfde diens lewer en kies volgens jou begroting. ’n Bietjie tyd om kwotasies van verskeie verskaffers te kry, kan ’n aansienlike besparing beteken.
Wanneer jou pragtroue agter die rug is, moenie vergeet om vir die volgende groot mylpaal in jou lewe te begin spaar nie – ‘n huis, om met ‘n gesin te begin of selfs ‘n vakansie.